विगतमा राजनीतिक दलको दलदल थिचिएको स्थायी सरकारका रूपमा रहने कर्मचारीतन्त्र ऊर्जाविहीन र दिशाहीन अवस्थामा रहेको छ । राम्रो काम गरेर पनि जागिरमा रहन, बाँच्न सकिन्छ भन्ने मनोविज्ञान नै नभएको सरकारी संयन्त्र सरकारको भरपर्दो आधार नभई बोझिलो दायित्व बन्ने गरेको छ । कुनै कालखण्डमा निश्चित पाठ्यक्रम घोकेर सेवा प्रवेशको अवसर पाएका ती सरकारी जनशक्तिमा ज्ञान सीपको ठूलो अभाव रहेको छ । सरकारले समयानुकूलको ज्ञान र सीप दिलाउने किसिमका तालिम दिने, दक्ष बनाउने विषयमा कहिल्यै ध्यान नदिने भएकाले पनि उनीहरू आधुनिक, प्रविधियुक्त र जनमुखी प्रशासनको नियम, विधिसँग अनविज्ञ रहेका छन् ।
